Οδηγία 2002/17/ΕΚ της Επιτροπής

της 21ης Φεβρουαρίου 2002

για την τροποποίηση της οδηγίας 90/128/ΕΟΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 89/109/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έρθουν σε επαφή με τρόφιμα(1), και ιδίως το άρθρο 3,

Μετά από διαβούλευση με την επιστημονική επιτροπή τροφίμων,

Εκτιμώντας τα ακόλουθα:

(1) Βάσει των νέων πληροφοριών που διαθέτει η επιστημονική επιτροπή τροφίμων, ορισμένα μονομερή που επιτρέπονταν προσωρινά σε εθνικό επίπεδο, καθώς και άλλα μονομερή των οποίων η χρήση ζητήθηκε ύστερα από την έκδοση της οδηγίας 90/128/ΕΟΚ της Επιτροπής, της 23ης Φεβρουαρίου 1990, σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα(2), όπως τροποποιήθηκε τελευταία από την οδηγία 2001/62/ΕΚ(3), μπορούν να συμπεριληφθούν στον κοινοτικό κατάλογο επιτρεπόμενων ουσιών που παρατίθεται στο παράρτημα ΙΙ της οδηγίας 90/128/ΕΟΚ.

(2) Το παράρτημα III της οδηγίας 90/128/ΕΟΚ περιλαμβάνει μερικό κατάλογο πρόσθετων ουσιών που μπορεί να χρησιμοποιηθούν στη βιομηχανία πλαστικών υλικών και αντικειμένων. Ο εν λόγω κατάλογος θα πρέπει να τροποποιηθεί, έτσι ώστε να συμπεριληφθούν άλλες πρόσθετες ουσίες που έχει αξιολογήσει η επιστημονική επιτροπή τροφίμων.

(3) Για ορισμένες ουσίες, οι περιορισμοί που έχουν ήδη καθοριστεί σε κοινοτικό επίπεδο πρέπει να τροποποιηθούν, βάσει των διαθέσιμων πληροφοριών.

(4) Ο ισχύων κατάλογος πρόσθετων ουσιών είναι ελλιπής, αφού δεν περιέχει όλες τις ουσίες που επιτρέπονται σήμερα σε ένα ή περισσότερα κράτη μέλη. Ως εκ τούτου, οι ουσίες αυτές εξακολουθούν να ρυθμίζονται από εθνικούς νόμους, εν αναμονή της συμπερίληψής τους στον κοινοτικό κατάλογο.

(5) Η παρούσα οδηγία καθορίζει προδιαγραφές για λίγες μόνον ουσίες. Οι άλλες ουσίες, για τις οποίες ενδέχεται να απαιτούνται προδιαγραφές, εξακολουθούν να διέπονται ως προς το σημείο αυτό από τις εθνικές νομοθεσίες, εν αναμονή της λήψης απόφασης σε κοινοτικό επίπεδο.

(6) Η οδηγία 90/128/ΕΟΚ θα πρέπει, επομένως, να τροποποιηθεί ανάλογα.

(7) Tα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής τροφίμων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα II, III, V και VI της οδηγίας 90/128/ΕΟΚ τροποποιούνται όπως ορίζεται στο παράρτημα της παρούσας οδηγίας.

Άρθρο 2

Τα κράτη μέλη θεσπίζουν και δημοσιεύουν τις αναγκαίες διατάξεις για να συμμορφωθούν με την παρούσα οδηγία το αργότερο έως τις 28 Φεβρουαρίου 2003. Ενημερώνουν αμέσως την Επιτροπή σχετικά.

Τα κράτη μέλη εφαρμόζουν τις εν λόγω διατάξεις έτσι ώστε:

α) να επιτρέπουν, από την 1η Μαρτίου 2003, το εμπόριο και τη χρήση πλαστικών υλικών και αντικειμένων που προορίζονται να έρθουν σε επαφή με τρόφιμα και τα οποία είναι σύμφωνα με την παρούσα οδηγία·

β) να απαγορεύουν, από την 1η Μαρτίου 2004, την κατασκευή και την εισαγωγή στην Κοινότητα πλαστικών υλικών και αντικειμένων που προορίζονται να έρθουν σε επαφή με τρόφιμα και τα οποία δεν συμμορφώνονται με την παρούσα οδηγία. Ωστόσο, τα κράτη μέλη απαγορεύουν, από την 1η Μαρτίου 2003, την κατασκευή και την εισαγωγή στην Κοινότητα υλικών και αντικειμένων που περιέχουν διβινυλοβενζόλιο και δεν συμμορφώνονται με τον περιορισμό που θέτει η παρούσα οδηγία.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 21 Φεβρουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 40 της 11.2.1989, σ. 38.

(2) ΕΕ L 75 της 21.3.1990, σ. 19.

(3) ΕΕ L 221 της 17.8.2001, σ. 18.

ΠΑΡΑΡΤΗΜΑ

Τα παραρτήματα της οδηγίας 90/128/ΕΟΚ τροποποιούνται ως εξής:

1. Το παράρτημα II τροποποιείται ως εξής:

α) Στο σημείο 8:

i) ο ορισμός του QM(T) αντικαθίσταται από το ακόλουθο κείμενο: "QM(T) = μέγιστη επιτρεπόμενη ποσότητα "παραμένουσας" ουσίας στο υλικό ή αντικείμενο εκφρασμένη ως σύνολο της αναφερόμενης ρίζας/ουσίας(-ών). Για τους σκοπούς της παρούσας οδηγίας, η ποσότητα της ουσίας στο υλικό ή αντικείμενο πρέπει να προσδιορίζεται με επικυρωμένη μέθοδο ανάλυσης. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδος ανάλυσης με κατάλληλες επιδόσεις για το όριο ανίχνευσης, έως ότου αναπτυχθεί μια επικυρωμένη μέθοδος."

ii) το ακόλουθο κείμενο παρατίθεται μετά από το QM(T): "QMA = μέγιστη επιτρεπόμενη ποσότητα "παραμένουσας" ουσίας στο τελικό υλικό ή αντικείμενο εκφρασμένη σε mg ανά 6 dm2 της επιφάνειας που έρχεται σε επαφή με τα τρόφιμα. Για το σκοπό της παρούσας οδηγίας, η ποσότητα της ουσίας στην επιφάνεια του υλικού ή του αντικειμένου πρέπει να προσδιορίζεται με επικυρωμένη μέθοδος ανάλυσης. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδο ανάλυσης με κατάλληλες επιδόσεις για το όριο ανίχνευσης, έως ότου αναπτυχθεί μια επικυρωμένη μέθοδος.

QMA(T) = μέγιστη επιτρεπόμενη ποσότητα "παραμένουσας" ουσίας στο τελικό υλικό ή αντικείμενο εκφρασμένη σε mg του συνόλου της αναφερόμενης ρίζας/ουσίας(-ών) ανά 6 dm2 της επιφάνειας που έρχεται σε επαφή με τα τρόφιμα. Για το σκοπό της παρούσας οδηγίας, η ποσότητα της ουσίας στην επιφάνεια του υλικού ή του αντικειμένου πρέπει να προσδιορίζεται με επικυρωμένη μέθοδο ανάλυσης. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδος ανάλυσης με κατάλληλες επιδόσεις για το όριο ανίχνευσης, έως ότου αναπτυχθεί μια επικυρωμένη μέθοδος."

iii) οι ορισμοί των SML και SML(T) αντικαθίστανται από το ακόλουθο κείμενο: "SML = όριο ειδικής μετανάστευσης σε τρόφιμο ή σε προσομοιωτή τροφίμου, εκτός εάν υπάρχει διαφορετική διευκρίνιση. Για τους σκοπούς της παρούσας οδηγίας, το όριο ειδικής μετανάστευσης πρέπει να προσδιορίζεται από επικυρωμένη μέθοδο ανάλυσης. Εάν δεν υπάρχει προς το παρόν τέτοια μέθοδος, μπορεί να χρησομοποιηθεί μια μέθοδος ανάλυσης με κατάλληλες επιδόσεις για το όριο ανίχνευσης, έως ότου αναπτυχθεί μια επικυρωμένη μέθοδος.

SML(T) = όριο ειδικής μετανάστευσης σε τρόφιμο ή σε προσομοιωτή τροφίμου εκφραζόμενο ως σύνολο της αναφερόμενης ρίζας ή ουσίας(-ών). Για το σκοπό της παρούσας οδηγίας, η ειδική μετανάστευση των ουσιών πρέπει να προσδιορίζεται από επικυρωμένη μέθοδο ανάλυσης. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδος ανάλυσης με κατάλληλες επιδόσεις για το όριο ανίχνευσης, έως ότου αναπτυχθεί μια επικυρωμένη μέθοδος."

β) Το μέρος A τροποποιείται ως εξής: i) εισάγονται τα ακόλουθα μονομερή και άλλες αρχικές ουσίες: >ΘΕΣΗ ΠΙΝΑΚΑ>

ii) για τα ακόλουθα μονομερή και άλλες αρχικές ουσίες, το περιεχόμενο της στήλης "Περιορισμοί ή/και προδιαγραφές" αντικαθίσταται από το ακόλουθο κείμενο: >ΘΕΣΗ ΠΙΝΑΚΑ>

iii) τα ακόλουθα μονομερή και άλλες αρχικές ουσίες μεταφέρονται από το μέρος Β στο μέρος Α: >ΘΕΣΗ ΠΙΝΑΚΑ>

2. Το παράρτημα III τροποποιείται ως εξής:

α) Ο πίνακας του μέρους Α τροποποιείται ως εξής:

i) εισάγονται τα ακόλουθα πρόσθετα: >ΘΕΣΗ ΠΙΝΑΚΑ>

ii) για τα ακόλουθα πρόσθετα, το περιεχόμενο της στήλης "Περιορισμοί ή/και προδιαγραφές" αντικαθίσταται από το ακόλουθο κείμενο: >ΘΕΣΗ ΠΙΝΑΚΑ>

iii) απαλείφεται το ακόλουθο πρόσθετο: >ΘΕΣΗ ΠΙΝΑΚΑ>

β) Ο πίνακας του μέρους Β τροποποιείται ως εξής:

i) εισάγονται τα ακόλουθα πρόσθετα: >ΘΕΣΗ ΠΙΝΑΚΑ>

ii) για τα ακόλουθα πρόσθετα, το περιεχόμενο της στήλης "Περιορισμοί ή/και προδιαγραφές" αντικαθίσταται από το ακόλουθο κείμενο: >ΘΕΣΗ ΠΙΝΑΚΑ>

3. Το παράρτημα V τροποποιείται ως εξής: Οι ακόλουθες προδιαγραφές εισάγονται στον πίνακα του μέρους Β: >ΘΕΣΗ ΠΙΝΑΚΑ>

4. Το παράρτημα VI τροποποιείται ως εξής:

α) Οι σημειώσεις (12) και (13) αντικαθίστανται από το ακόλουθο κείμενο: "(12) SML(T) στη συγκεκριμένη αυτή περίπτωση σημαίνει ότι το άθροισμα των επιπέδων μετανάστευσης των ουσιών που αντιστοιχούν στους PM/Αριθ. αναφ.: 36720, 36800, 36840 και 92000 δεν πρέπει να υπερβαίνει τον περιορισμό.

(13) SML(T) στη συγκεκριμένη αυτή περίπτωση σημαίνει ότι το άθροισμα των επιπέδων μετανάστευσης των ουσιών που αντιστοιχούν στους PM/Αριθ. αναφ.: 39090 και 39120 δεν πρέπει να υπερβαίνει τον περιορισμό."

β) Προστίθενται οι ακόλουθες σημειώσεις: "(23) SML(T) στη συγκεκριμένη αυτή περίπτωση σημαίνει ότι το άθροισμα των επιπέδων μετανάστευσης των ουσιών που αντιστοιχούν στους PM/Αριθ. αναφ: 13620, 36840, 40320 και 87040 δεν πρέπει να υπερβαίνει τον περιορισμό.

(24) SML(T) στη συγκεκριμένη αυτή περίπτωση σημαίνει ότι το άθροισμα των επιπέδων μετανάστευσης των ουσιών που αντιστοιχούν στους PM/Αριθ. αναφ.: 13720 και 40580 δεν πρέπει να υπερβαίνει τον περιορισμό.

(25) SML(T) στη συγκεκριμένη αυτή περίπτωση σημαίνει ότι το άθροισμα των επιπέδων μετανάστευσης των ουσιών που αντιστοιχούν στους PM/Αριθ. αναφ.: 16650 και 51570 δεν πρέπει να υπερβαίνει τον περιορισμό.

(26) QM(T) στη συγκεκριμένη αυτή περίπτωση σημαίνει ότι το άθροισμα των ποσοτήτων καταλοίπων των ουσιών που αντιστοιχούν στους PM/Αριθ. αναφ.: 14950, 15700, 16240, 16570, 16600, 16630, 18640, 19110, 22332, 22420, 22570, 25210, 25240 και 25270 δεν πρέπει να υπερβαίνει τον περιορισμό."